Det hører til sjældenhederne, at politiet får anmeldelser om sæler i trafikken.

Ikke desto mindre modtog Østjyllands Politi mandag morgen en henvendelse fra en bilist, der havde set en sæl på asfalten på motorvej E45 ved Aarhus.

- Klokken 08.42 får vi anmeldelsen. Vi videregiver den til Vejdirektoratet, og de kører af sted med afspærringer. Men inden de når frem, bliver sælen påkørt og omkommer, siger Carsten Dahl, vagtchef ved Østjyllands Politi, til Ritzau.

- Det virker usandsynligt, at den skulle komme fra havet, så vi går ud fra, at den er faldet af på vejen i forbindelse med en transport, siger han.

Ved ikke hvor den kommer fra

Sælen fangede trafikanternes opmærksomhed, og der opstod omkring klokken 9 køkørsel på motorvejen i sydgående retning.

Kort tid efter kørte tre biler sammen i et harmonikasammenstød ved Tilst vest for Aarhus.

Der er ifølge vagtchefen ikke umiddelbart en sammenhæng mellem sælen og trafikuheldet, da uheldet ikke skete samme sted, som sælen blev fundet.

- Men uheldet kan skyldes, at bilerne kørte meget tæt, siger Carsten Dahl.

En person blev bragt til skadestuen med nakkesmerter, men ingen kom alvorligt til skade i forbindelse med harmonikasammenstødet.

Politiet har endnu ikke hørt fra sælens ejere og ved ikke, hvor den kommer fra.